Itaalia meeskond Vini Zabu – KTM keelas ratturitel võidusõitudel jõumõõtjate ja südame löögisageduse monitoride kasutamise. ProTeamide kategooriasse kuuluva klubi juhid ütlesid, et mõnede ratturite jaoks oli numbrite jälgimine muutunud kinnisideeks ja nad soovisid sportlastele võistluste käigus rohkem vabadust anda.
"Treeningutel on abiseadmete kasutamine õigustatud, sest see aitab ratturil areneda, kuid mõned mehed olid võidusõitude ajal liigselt numbritele keskendunud," selgitas Vini Zabu – KTM-i mänedžer Luca Scinto.
"Sõitsin välja 400 vatti, kuid ikka kaotasin.", "Ma ei suutnud rohkem kui 300 vatti välja pingutada, seega oli mul halb päev.", "Mu südamelöökide sagedus ei lähe üles. Seega olen väsinud." - need on vaid mõned näited, mida Scinto on ratturitelt kuulnud. "Ma ei taha juhtida roboteid, vaid rattureid, kes kuulavad oma keha ja suudavad end kontrollida," lisas Scinto.
Toimetaja: Liisi Alamaa